AlexejDobrolubov/national_council_slovak_2010 huggingface dataset:
94. schôdza NR SR - 2.deň - B. popoludní
Dátum: 2023-06-14
Poslanec: Kollár, Boris (SME RODINA)
Druh vystúpenia: Vystúpenie s faktickou poznámkou

88. Ďakujem pekne. Pán poslanec Kočiš, tak buď tu riešime PVV, alebo tu riešime mimovládky. Ak PVV, tak mi je ľúto, že k tomu nepadla ani jedna faktická, až potom na záver až na pána poslanca Faiča. A čo sa týka mimovládok, ja nie som ich podporovateľ okrem tých, čo riešia ozajstnú charitu alebo záchranu lesa či pomoc núdznym. Áno, máme tu aj také mimovládky, čo robia politiku, a tým odporúčam, nech sa transformujú na politické strany a môžu ísť do politického boja a potom nech si robia politiku. Pán poslanec Faič, tieto veci, ktoré ste spomínali, ktoré boli na, prerokované na Úrade vlády, ale tieto veci nás posúvajú ako spoločnosť dopredu, čo ste menovali, až na drobné výnimky, kde s vami absolútne súhlasím. Ďakujem.
83. schôdza NR SR - 1.deň - B. popoludní
Dátum: 2023-02-01
Poslanec: Kollár, Boris (SME RODINA)
Druh vystúpenia: Vystúpenie s faktickou poznámkou

102. Ďakujem. Vyhlasujem rozpravu za skončenú. Chce k rozprave zaujať stanovisko navrhovateľ? Nie. Žiada si záverečné spoločný spravodajca? Nie. O tomto budeme ďalej, budeme hlasovať zajtra o jedenástej. A teraz pristúpime na faktické, myslím, pustite mi monitor, pokračujeme v schôdzi. Faktická, pán poslanec Mazurek, nie je prítomný, pán poslanec Jarjabek, nie je prítomný Pán poslanec Urban. Nech sa páči. (Pokračovanie rokovania o návrhu na aktualizáciu súhlasu s prítomnosťou zahraničných ozbrojených síl členských krajín NATO na území Slovenskej republiky , tlač 1419.)
78. schôdza NR SR - 18.deň - B. popoludní
Dátum: 2023-01-26
Poslanec: Kollár, Boris (SME RODINA)
Druh vystúpenia: Vystúpenie s faktickou poznámkou

128. Ďakujem. Pán poslanec Kéry, ja by som na vašom mieste, hlavne strane SMER, veľmi jemne a opatrne používal príklad Mníchovská zrada a tak ďalej. Ako dobre viete, naozaj vtedy mocnosti, demokratické mocnosti ako Anglicko, Francúzsko, všetci nás zradili a ako to dopadlo? Že nás napadli. Nemecko nás napadlo. Roztrhalo nás na kusy. Vznikol Protektorát. Roztrhali Československo. A ako to dopadlo, dobre viete. A teraz si treba uvedomiť, že my sa musíme inak zachovať. Civilizované demokratické krajiny, keď chce niekto roztrhať Ukrajinu, tak sa na to nemôžeme pozerať. Ale musíme tiež pomôcť. Takže na vašom mieste by som veľmi opatrne narábal s Mníchovskou zradou, aby to nebola len vaša zrada. Dobre? Ďakujem.
79. schôdza NR SR - 1.deň - B. popoludní
Dátum: 2022-12-08
Poslanec: Kollár, Boris (SME RODINA)
Druh vystúpenia: Vystúpenie s faktickou poznámkou

110. Bude to hneď po tom, ako SaS-ka odíde kompletne, ako povedala, že keď povalí vládu, že sa bude tak hanbiť, že odíde a vzdá sa každý jeden poslanec mandátu. To ste povedali. Taká istá blbosť a také isté klamstvo, ako ste teraz povedali. Anka, ja som toto nikdy nepovedal... (Reakcia z pléna.) No. Takže chcem sa ospravedlniť na začiatok za emotívny prejav, trošku som asi zvýšil hlas, ale naozaj ma premohli emócie, tak za možno zvýšený hlas sa ospravedlňujem, ale za obsah určite nie. A som, pevne verím, že ste to počuli aj vy, Anka, že to bolo dostatočne silné a aspoň niečo to s vami urobilo. Ďalej, pán Baránik, tak SIS nie je orgánom činným v trestnom konaní. Je to informačná služba, ona informuje a nemôže nič zastaviť, nič ovplyvniť a nemôže nič urobiť s orgánmi činnými v trestnom konaní. Ani to nerobí. A ak ste to nevedeli, tak vám to, pán Baránik, teraz oznamujem. A nemáme žiadneho nominanta v polícii. Pán poslanec Lehotský, už ani neviem, čo ste hovorili, ale, pani Zemanová, vás som si zobral hneď na začiatok, takže vám som to oznámil. Nič takéto som nepovedal a naozaj to urobím hneď, ako celá SaS naozaj po povalení vlády vstúpi do seba a položí mandát a odíde, odpochoduje z tohto poslaneckého kolégia, takže... A čo sa týka teraz ešte, á, už viem, pán Lehotský, ešte k tomu ĽSNS a Republiky. Viete, pre mňa je každý jeden poslanec tuná poslancom zvoleným občanmi, ľuďmi, áno? A ja sa za to nehanbím. Ja bez problémov rokujem aj s pánom Ficom, aj s pánom Pellegrinim, aj s pánom Kotlebom. Ja sa nemusím schovávať, viete? Ja nie som farizej. Ja sa neschovávam a netvárim sa, že mi niekto smrdí alebo vonia viacej, alebo... ani, verte tomu, že nemám vás vyššie postavenú ako pána tunák primára alebo tunák pána Beluského, verte tomu... (Prerušenie vystúpenia časomerom.)
59. schôdza NR SR - 1.deň - B. popoludní 4
Dátum: 2022-02-25
Poslanec: Kollár, Boris (SME RODINA)
Druh vystúpenia: Vystúpenie s faktickou poznámkou

31. Pán poslanec, áno, viem o tom, mám tie fotky. Mám tie fotky, ktoré sú staré tak možno polhodinu, a vieme o tom a riešime to, hej? Máte pravdu, aktuálne je tam problém, rešpektujem to, čo hovoríte, a budeme to riešiť. S ďalšou faktickou poznámkou vystúpi pán Podmanický.
79. schôdza NR SR - 1.deň - B. popoludní
Dátum: 2022-12-08
Poslanec: Kollár, Boris (SME RODINA)
Druh vystúpenia: Vystúpenie v rozprave

76. Ja som povedal všetko už, čo som chcel (povedané so smiechom), ja len na konci chcem povedať jednu vec. Ja mám pocit, že ak budú potrebovať v akejkoľvek krajine na svete (povedané so smiechom) povaliť vládu, napríklad v Rusku, čo by sme doporučovali, v Rusku, v USA možno, keď tam bude Trump, že áno, v Nemecku (povedané so smiechom), v Číne, kdekoľvek na svete, možno aj v Severnej Kórei, viete, koho si pozvú? No našeho majstra Richarda Sulíka a stranu SaS ako stranu osvedčených rozbíjačov vlád. Ste tam na... ste na to, naozaj strana na toto slovo... Ešte raz, ste naozaj strana na toto naozaj naslovovzatých odborníkov. Kde prídete, do ktorejkoľvek vlády, tú dokážete do jedného-dvoch rokov povaliť. Ďakujem za pozornosť. (Potlesk.)
72. schôdza NR SR - 5.deň - A. dopoludnia
Dátum: 2022-09-23
Poslanec: Kollár, Boris (SME RODINA)
Druh vystúpenia: Vystúpenie v rozprave

19. Ďakujem za pekné slová pánovi poslancovi Feckovi. Ja keďže nemôžem reagovať a dať faktické, tak by som len chcel rovnako povedať kolegom, že naozaj tá situácia na tom fonde bola katastrofálna, veľmi veľa nevybavených žiadostí. Keby ste dnes dali žiadosť, tak roky čakáte kým ju vôbec úradník chytí do ruky, a musím povedať, že pod vedením pána generálneho riaditeľa sa to zrýchlilo, možno zdvojnásobila sa rýchlosť. Ostávajú tam do noci, posilili skupiny pracovné. Takže naozaj idú možno dvakrát takým výkonom, ak nie rýchlejšie, opravte ma, pán generálny riaditeľ, takže aj ja som sa informoval na túto situáciu, bola katastrofálna. Naozaj boli tam niektoré miestnosti, ktoré boli zamknuté a spisy tam ležali roky bez dotknutia. Takže toto všetko sa otvorilo a začalo sa na tom pracovať. Určite tá situácia nie je vyhovujúca ani dnes, lebo sa to nedá všetko stihnúť naraz. To za jeden rok nespracujete, ale začať sa musí. Aj tá najdlhšia cesta začína prvým krokom. Takže ja chcem držať palce a poďakovať pánovi generálnemu riaditeľovi, že sa do toho pustil. Nebude to jednoduché. Teraz vystúpi pán poslanec, nie, máme faktickú, pán poslanec Kočiš ešte s faktickou, nech sa páči.
72. schôdza NR SR - 3.deň - A. dopoludnia
Dátum: 2022-09-21
Poslanec: Kollár, Boris (SME RODINA)
Druh vystúpenia: Vystúpenie v rozprave

168. Pán predsedajúci, veľmi pekne ďakujem za slovo. Vážení kolegovia, kolegyne, kolegovia, neberte to ako klišé. Myslím to veľmi úprimne. Máme veľmi ťažké, ťažké časy, máme napäté časy jednak s covidom, jednak s energetikou a jednak v situácii teraz vo vládnej koalícii. Sme v menšine, my si to všetci uvedomujeme. Sme v menšine, sme menšinová vláda, nemáme väčšinu na to, aby sme mohli prijímať zákony, ale rovnako vám chcem všetkým úprimne z celého srdca poďakovať, okrem tým, ktorí, samozrejme, nehlasovali, ale bolo ich veľmi málo. Chcem vám poďakovať, že ste zahodili všetky osobné predsudky, šarvátky a všetko možné, ale ste, alebo vnútorne ste zvíťazili nad tým, že chcete pomôcť ľuďom. A to poďakovanie patrí všetkým, lebo vy všetci ste za to zahlasovali. Táto pomoc bude doručená. Ešte budeme teraz riešiť v skrátenom legislatívnom konaní tú energetiku. Budeme stropovať ceny elektrickej energie. To je veľmi dôležitá vec. Ešte o toto vás chcem veľmi pekne poprosiť, keby sme tiež mohli zahodiť tieto naše boje, politické, pri tomto. Verte mi, že keď budem v hocijakej televíznej debate, vždy poďakujem aj opozícii, aj nezaradeným, aj koaličným partnerom, ale aj tým, ktorí boli s nami v štvorkoalícii. Takže ešte raz, veľká vďaka. Patrí vám moja úcta. Ďakujem. (Potlesk.)
55. schôdza NR SR - 10.deň - A. dopoludnia
Dátum: 2022-02-17
Poslanec: Kollár, Boris (SME RODINA)
Druh vystúpenia: Vystúpenie v rozprave

99. Ďakujem za slovo. Vážené dámy, vážení páni, ja by som sa rád vyjadril k týmto mestským súdom. Teraz sme tu počuli, ako strašne všetci sudcovia potrebujú tú klimatizáciu a tie nové, kvalitné priestory. Áno, potrebujú. Ale v prvom rade sudcovia potrebujú nové počítače a nepotrebujú rušiť súdy. Ja si myslím, že to, čo tuná hovorila pani ministerka, tak nech vyjde von pred Národnú radu a nech sa ide pozrieť tam na tých zamestnancov tých súdov, tam stoja (potlesk) okresní predsedovia. (Doznievanie potlesku.) Nech si ich vypočuje, že to, čo hovorí ona, či sa absolútne zosúladí s názorom tých sudcov, tých predsedov okresných súdov, tých predsedov krajských súdov, ktorí tam vonku sú, či tak strašne chcú, aby toto prešlo v ich dobro. V ich dobro! (Reakcie z pléna.) V ich dobro. To znamená, že ja absolútne nemôžem prijať tento naratív. Jak tu môžem toto prijať, keď vonku mi stojí, stoja sudcovia a toto nechcú prijať! Veď to robíme pre tých sudcov, nie? Aby mohli kvalitne pracovať, aby mohli rozhodovať, aby mohli zrýchliť veci! My to nerobíme preto, aby sme postavili nový mestský súd a minuli 50 alebo 70 miliónov na ďalšiu budovu a dali im tam klimatizáciu. O tom to nie je. Za mnou chodili predsedovia okresných súdov, za mnou chodili predsedovia krajských súdov, za mnou chodili odborári, nikto to nechce! Nikto to nechce a teraz tunák mám počúvať, že oni potrebujú novú budovu s klimatizáciou a jak im treba pomôcť. Tak to stačí vyjsť pred Národnú radu, páni poslanci a pani poslankyne, a tam sa dozviete presne od tých sudcov, čo oni potrebujú, čo oni chcú. Ani jeden to nechce. To len aby som vyvážil rozpravu pani ministerky. Stačí ísť von a vypočuť si to. My tento návrh nepodporíme. Ďakujem. (Potlesk.)
40. schôdza NR SR - 8.deň - B. popoludní
Dátum: 2021-09-29
Poslanec: Kollár, Boris (SME RODINA)
Druh vystúpenia: Vystúpenie v rozprave

106. Pán podpredseda, ďakujem. Začnem tým, že sa chcem poďakovať generálnemu prokurátorovi, že sa nestal politikom, ale človekom, alebo človekom v službách politikov alebo politickej moci. V nedávnej minulosti sme totižto videli, ako sa niektorí sudcovia, prokurátori, policajti spreneverili zákonnosti. Tí, ktorí majú byť garantom zákonnosti, musia trvať a zotrvať na tejto ceste a nesmú slúžiť politickým cieľom či predstavám. Tu SME RODINA máme jasné stanovisko k tomu. V minulosti sme tu mali určitú skupinu, ktorá si sprivatizovala spravodlivosť, a vidíme, ako to dopadlo. Táto vláda dostala zadanie od občanov, aby sme prinavrátili spravodlivosť, dôveru v štát. Toto je naša historická úloha. Ale ja nedopustím, aby sme túto cestu vykonávali opäť nezákonným spôsobom, aby tuná nejaká skupina, aby tuná nejaká skupina opäť byť pod nejakým krásnym heslom "Zastavme korupciu, očistime právny štát" znova si sprivatizovala spravodlivosť a tú očistu takýmto spôsobom poňala. A preto chcem za nás povedať, že určite nebudeme podporovať zrušenie paragrafu 363, či sa to niekomu páči alebo nie. Chcem ešte raz poďakovať generálnemu prokurátorovi, že vo svojich postojoch a skutkoch aj napriek všetkému zostal prokurátorom a nie politikom. A pevne verím, že si tento status bez akéhokoľvek politického vplyvu ponechá aj do budúcna. Ďakujem.
35. schôdza NR SR - 2.deň - A. dopoludnia
Dátum: 2021-07-24
Poslanec: Kollár, Boris (SME RODINA)
Druh vystúpenia: Vystúpenie v rozprave

61. Pán poslanec, keď chcete môžeme počkať. (Reakcia rečníka: "Áno." ) Keď chcete, urobíme prestávku, počkáme, vyhlasujem trojminútovú prestávku. (Krátka prestávka.) (Po prestávke. Zaznievanie gongu.) Kollár, Boris, predseda NR SR Budeme pokračovať, prosím vás pekne, pán poslanec Suja, som vám povedal, že čo sa udialo, tak sme prerušili, všetko je v poriadku, môžeme pokračovať. Nebudeme sa vadiť.
90. schôdza NR SR - 13.deň - B. popoludní
Dátum: 2023-05-23
Poslanec: Kollár, Miroslav (-)
Druh vystúpenia: Vystúpenie v rozprave

236. Ak môžeme, teda v záverečnom slove len zareagujem na pána Vetráka, je to prvé čítanie, samozrejme, vieme, akým spôsobom ten zákon vznikal, čiže je tam, samozrejme, priestor na ďalšie úpravy tak, aby, aby do druhého, tretieho čítania išla vyčistená verzia. Ďakujem za podporu.
90. schôdza NR SR - 13.deň - B. popoludní
Dátum: 2023-05-23
Poslanec: Kollár, Miroslav (-)
Druh vystúpenia: Vystúpenie

228. Ďakujem, pán predsedajúci. Vážené kolegyne, kolegovia, dovolím si vám v mene mojom a kolegu Dominika Drdula predložiť návrh zákona, ktorým sa mení a dopĺňa zákon č. 264/2022 Z. z. o mediálnych službách a o zmene a doplnení niektorých zákonov. Návrhom zákona sa upravuje pôsobnosť nezávislého národného regulačného orgánu Rady pre mediálne služby, ktorej pôsobnosť sa navrhuje rozšíriť o nové kompetencie v digitálnej oblasti. Návrhom zákona sa Rada pre mediálne služby ustanovuje za koordinátora digitálnych služieb, čím sa má zabezpečiť implementácia nariadenia Európskeho parlamentu a Rady Európy z 19. októbra 2022 o jednotnom trhu s digitálnymi službami a o zmene smernice akt o digitálnych službách. Stručne uvediem ďalšie detaily návrhu zákona v rozprave, do ktorej sa tým pádom budem aj ako prvý hlásiť.
88. schôdza NR SR - 11.deň - B. popoludní
Dátum: 2023-03-30
Poslanec: Kollár, Miroslav (-)
Druh vystúpenia: Vystúpenie v rozprave

155. Ďakujem, pán predsedajúci. Vážené dámy, vážení páni, nasledujúce dva zákony uvediem na úvod možno jedným odstavcom. Ja ako bývalý novinár vnímam zhoršujúcu sa situáciu pri výkone práce novinárov, a tá má dva rozmery. Jeden rozmer je, a toho sa týka tento prvý zákon, a to je možnosť dopracovať sa k nejakému typu informácií a odpovedí aj od nás verejných funkcionárov. A druhá, druhý aspekt, ktorý budem riešiť v tom ďalšom návrhu zákona, sa týka lepšej ochrany novinárov pri výkone ich práce. Pokiaľ ide o tento návrh zákona, jeho cieľom je posilnenie povinnosti orgánov verejnej moci a verejných funkcionárov odpovedať na otázky novinárov. Sankciou za nedodržanie povinností bude to, čo ustanovuje už v súčasnosti zákon č. 372/1990 Zb. o priestupkoch pri porušení práva na slobodný prístup k informáciám. Takýto postup je odôvodnený skúsenosťami z aplikačnej praxe, keďže sa konkrétny, keď sa konkrétny orgán verejnej moci rozhodne neodpovedať na otázky vybranej skupiny novinárov, pričom títo novinári nedisponovali rýchlym a účinným prostriedkom nápravy. Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentami, ktorými je Slovenská republika viazaná. Veľmi krátko k tým praktickým aspektom a k jednému upresneniu. Upravujeme vlastne túto vec aj v zákone o publikáciách a nesprávne vzhľadom na čas, kedy bol zákon predkladaný, sa odvoláme na úpravu zákona o vysielaní a retransmisii, ktorý sa medzičasom zmenil na zákon o mediálnych službách. Čiže v prípade, že prejde zákon do druhého čítania, budeme, samozrejme, toto upravovať tak, aby to su... sedelo s aktuálnym zákonom, pričom ten bod vlastne v § 17, bod 8 v zákone o mediálnych službách zostal takmer identický oproti zákonu o vysielaní a retransmisii. A zmyslom je, pokiaľ ide o zákon o publikáciách, ktorý už dnes v § 7 obsahuje právo na informácie, a sú tam vymenované orgány verejnej moci, ktoré sú povinné tieto informácie poskytovať. Do predmetného ustanovenia zakotvujeme rovnakú povinnosť aj pre verejných funkcionárov, tak ako sú definovaní v ústavnom zákone č. 357/2004 Z. z. o ochrane verejného záujmu pri výkone funkcií verejných funkcionárov. Takú istú vlastne zmenu navrhujeme v tom nesprávne označenom zákone o vysielaní a retransmisii, a pokiaľ ide o tie sankcie, ako som spomínal, navrhujeme to upraviť v priestupkovom zákone, ktorý už dnes upravuje priestupok na úseku práva na prístup k informáciám. To znamená, pre tento správny delikt navrhujeme začleniť aj porušenie tejto precizovanej povinnosti, tak ako som to spomínal, s tým, že nová poznámka pod čiarou už bude odkazovať priamo na zákon o slobodnom prístupe k informáciám aj na právo na informáciu upravenú v zákone o publikáciách a vysielaní a retransmisii. Samozrejme, v prípade, že prejde zákon do druhého čítania, budeme následne upravovať aj účinnosť, keďže bol predkladaný ešte na jeseň, je tam pôvodná účinnosť 1. januára 2023. Ďakujem.
83. schôdza NR SR - 7.deň - A. dopoludnia
Dátum: 2023-02-10
Poslanec: Kollár, Miroslav (-)
Druh vystúpenia: Vystúpenie s faktickou poznámkou

59. Ďakujem. Pán kolega Dostál, ja len tri poznámky k vášmu vystúpeniu. Mnohé tie technické veci dávajú zmysel, čo sa týka komunálnych volieb, prezidentských volieb. Ale naozaj sa mi zdá v čase, keď je jasné, kedy bude termín predčasných volieb, predkladať zákon, ktorý ovplyvňuje spôsob ich vykonania len preto, že to malo OĽANO v nejakej ankete, za absurdný a neakceptovateľný. Viete, prečo potom chceme zvyšovať legitimitu iba parlamentných volieb? Veď máme voľby do Európskeho parlamentu, máme prezidentské voľby, kde takisto bolo vhodné, komunálne voľby, dávajme odmeny, aby sme zvyšovali účasť. Na druhej strane chcete znižovať kvórum v miestnom referende. No veď to ide presne proti tejto vašej logike. Na jednej strane chcete odmeňovať za to, aby bola vyššia účasť. Na druhej strane znižujete legitimitu rozhodovania v miestnom referende. Naozaj tomu nerozumiem. A ešte k tomu zníženiu toho, tých prednostných hlasov z 3 % na 1 %. No ja mám rád fakty, tak som sa pozrel, ako by vyzeral tento parlament, keby v 2020 platila táto hranica. Bolo by tu desať iných poslancov, čo je asi 6,6 %. Tak si treba zvážiť. A dokonca v prípade najväčších strán OĽANO a SMER-u by to boli dvaja poslanci a jeden poslanec. Takže tam by to žiadnu zásadnú zmenu neurobilo. Jedinú zásadnú zmenu z môjho pohľadu by to urobilo, že ja sa síce snažím veľmi vás nevyrušovať pri týchto vašich legislatívnych orgiách, ale platilo to jedno percento, tak ja tu nesedím. Tak by ste si ušetrili aj túto faktickú poznámku. Ďakujem.
73. schôdza NR SR - 2.deň - B. popoludní
Dátum: 2022-09-29
Poslanec: Kollár, Miroslav (-)
Druh vystúpenia: Vystúpenie s faktickou poznámkou

18. Po včerajšom vystúpení Igora Matoviča som povedal, že ak niekto ešte váhal, či by predsa len nemohol zostať ministrom financií, tak po tom, čo tu porozprával, už neváhať nemohol. No Igorovi Matovičovi to nestačilo, prišiel nás presvedčiť aj druhýkrát. A myslím si, že presvedčil aj tých posledných. Dneska tu nakydal na úplne každého. Najviac ma bavilo, ako sa strašne venoval progresivistom a fašistov z nich robil. Neviem, prečo sa ich bojí, však tu sedí v tejto chvíli jeden, keď tu budú sedieť 30 po budúcich voľbách, som zvedavý, čo bude robiť. A chcem vás spýtať, že s kým on chce robiť politiku, pretože on už dourážal úplne všetkých. A nebudem sa teraz zastávať všetkých ľudí, ktorí sa vedia obhájiť aj sami, pretože tu sedia, ale chcem sa zastať jednej skupiny ľudí, ktorá tu síce v sále je, tam hore na balkóne, ale nevie sa obrániť, a to sú novinári. To, čo predviedol Igor Matovič dnes, tú, tie útoky hnusné, primitívne na novinárov, ho podľa mňa vyčleňujú z normálnej, slušnej spoločnosti a diskvalifikujú ho na výkon akejkoľvek verejnej funkcie. On sa vymedzoval celý život voči Robertovi Ficovi, lenže bol to Robert Fico, ktorý podobnými útokmi pred rokmi na novinárov, urobil z novinárov lovnú zver a skončilo to vraždou Jána Kuciaka. To, čo robí Igor Matovič je v tejto chvíli úplne to isté. Robí z novinárov terč, robí z nich lovnú zver. Môže sa hanbiť a nepatrí medzi slušných ľudí a do slušnej spoločnosti.
73. schôdza NR SR - 1.deň - B. popoludní
Dátum: 2022-09-28
Poslanec: Kollár, Miroslav (-)
Druh vystúpenia: Vystúpenie s faktickou poznámkou

70. Richard a Lenka Zemanová, ďakujem za vecné pomenovanie dôvodov, pre ktoré nemôže byť Igor Matovič ďalej ministrom financií. Nebudem sa k nim pridávať. Ja som odišiel z vládnej koalície 17. februára 2021, ak sa dobre pamätám, z jediného dôvodu, a tým dôvodom bol Igor Matovič. Vtedy bol premiér, a ja už som sa ako primátor nemohol pozerať na to, ako nám zbytočne zomierajú na covid ľudia len preto, že Igor Matovič nevie manažovať pandémiu. A bolo to v časoch, kedy sa Igor Matovič nám primátorom, starostom, ktorí sme vláde zachraňovali krk, vyhrážal kriminálom. A to, čo mňa ale prekvapuje, štandardne, keď sa odvoláva expremiér a predseda najsilnejšej strany, tak sme tu tri a pol hodiny, ja by som čakal, že konečne niekto začne dávať argumenty, prečo Igor Matovič odvolaný byť nemá. Ja som zatiaľ v podstate žiadny nepočul, pretože to, čo porozprával Igor Matovič, ak ešte niekto váhal, či by predsa len nemohol zostať byť ministrom, tak po tom, čo porozprávali, je každému jasné, že nemohol. To, čo na jeho obranu sa snažil hovoriť Eduard Heger, to bolo zase taký že... v šachovej hantírke sa to volá, že samomat. A pozerám, kde sú kolegovia z OĽANO, pretože keď sme tristokrát odvolávali napríklad ministra Mikulca, tak sa tu zaňho hádzali o zem a bili sa oňho ostošesť. Teraz sa tu nechali zaňho biť kolegov Kuffovcov, aj keď viem, že tí sa vedia niekedy biť až do roztrhania tela (smiech v sále), ale očakával by som, že fakt kolegovia z OĽANO naberú odvahu a prídu bojovať za svojho šéfa, aj keď aj z komunikácie s mnohými z nich viem, že im odľahlo, že mohli odísť a nemusia sa tu strápňovať a hľadať argumenty, pre ktoré by Igor Matovič mal zostať ministrom. Ale vyzývam vás, navlečte si tie vaše OĽANO vetrovky, v ktorých teraz kampaňujete po Slovensku, a poďte sa biť za svojho predsedu. (Potlesk.)
65. schôdza NR SR - 9.deň - A. dopoludnia
Dátum: 2022-05-10
Poslanec: Kollár, Miroslav (-)
Druh vystúpenia: Vystúpenie s faktickou poznámkou

28. Skúsim krátko na tému propaganda. Ja som primátor mesta, posledné týždne robím všetko pre to, aby sme sa postarali o stovky ľudí, väčšinou matiek s deťmi z Ukrajiny, ktorí utekajú pred vojnovým konfliktom, teraz cestou sem som ešte vybavoval ďalší byt, aby sme ich mali kde umiestniť. Vy si myslíte, že to preto utekajú z Ukrajiny, aby robili propagandu, lebo nič iné nepotrebujú vo svojom živote, len bývať v Hlohovci, natlačení v malých bytoch, a čakať, kým sa budú môcť vrátiť domov? Nežartujte! Ja tu nikomu neupieram v parlamente prezentovať svoje názory, ja len hovorím, že funkcia predsedu zahraničného výboru s pomýleným kompasom, hodinami, kalendárom, aký ho má pán Kéry, je jednoducho nedôstojná tohto parlamentu. A ja rešpektujem to rozdelenie tých pozícií a keď ste sa pýtali, ja chápem, že keď sa pozerám, kto tam je zo SMER-u v tom výbore, tak hrozí, že navrhnú pána Blahu. Ale z tohto pohľadu, keď tu platil úzus na začiatku, že nevolíme extrémistov za šéfov výborov, tak si myslím, že pokiaľ parlament bude pokračovať v tejto praxi, tak nehrozí, že by taký pán Blaha sa stal predsedom výboru, napokon je tam pán Kmec, ktorý tiež na kandidátke SMER-u sa dostal do parlamentu, ktorý, si myslím, že je v zahraničnej politike zorientovaný. Čiže z tohto pohľadu to nevnímam ako problém. A objektívny a zdržanlivý. Myslím si, že sa snažím byť čo najobjektívnejší a držím sa faktov a držím sa počtov civilných obetí, ktoré by nemuseli byť, keby Putin nevtrhol na Ukrajinu. A to, že som zdržanlivý, ja som síce mierny človek, ale priznám sa, že keď počúvam tie príbehy tých ukrajinských matiek s deťmi, mám veľký problém tuná vystupovať takýmto spôsobom, pokojne a slušne.